b'\n_START_ARTICLE_\nLi\xc3\xa9vin\n_START_SECTION_\nGeografija\n_START_PARAGRAPH_\nKraj le\xc5\xbei v severni Franciji, 20\xc2\xa0km severno od Arrasa. Skupaj s sosednjim Lensom sestavlja aglomeracijsko skupnost, imenovano Communaupole.\n_START_SECTION_\nZgodovina\n_START_PARAGRAPH_\nKraj je bil vse do leta 1857 manj\xc5\xa1a pode\xc5\xbeelska vas, ko je bil v njeni bli\xc5\xbeini odkrit premog, s katerim se je za\xc4\x8del njen vzpon. \xc5\xa0tevilo prebivalstva je s \xc5\xa1tevilke 1.223 v letu 1820 naraslo na ve\xc4\x8d kot 25.000 v letu 1914. Razvoj Li\xc3\xa9vina je kruto zavrla prva svetovna vojna, v kateri je bilo 400 civilnih \xc5\xbertev in 600 vojakov, sam kraj pa uni\xc4\x8den. Po vojni leta 1920 je bil Li\xc3\xa9vin odlikovan z voja\xc5\xa1kim kri\xc5\xbecem, po nekaj letih obnove pa je njegov razvoj na osnovi premogovni\xc5\xa1tva zopet \xc5\xa1el naprej. Druga svetovna vojna ga je ponovno zaustavila. V letu 1940 je bil evakuiran, v njem pa se je nastanila nem\xc5\xa1ka vojska. S pomo\xc4\x8djo \xc4\x8dasopisa Voix du Nord je bilo organizirano odporni\xc5\xa1tvo, osvobojen 2. septembra 1944 s strani britanske 8. armade. Z recesijo v rudarski industriji se je v 60. letih 20. stoletja za\xc4\x8delo zapiranje posameznih kopov, poslednji rov pa je bil zaprt leta 1974.'